CELEX: 32021D1038
Language: et
Date: 2021-06-23 00:00:00
Title: Komisjoni otsus (EL) 2021/1038, 23. juuni 2021, millega antakse Madalmaade Kuningriigile üleminekuperiood vastavalt otsusele 2008/477/EÜ seoses sagedusala 2500 – 2690 MHz suhtes kohaldatavate tehniliste tingimuste ajakohastamisega (teatavaks tehtud numbri C(2021) 4433 all) (Ainult hollandikeelne tekst on autentne)

25.6.2021   
               
               
                  ET
               
               
                  Euroopa Liidu Teataja
               
               
                  L 226/38
               
            
         KOMISJONI OTSUS (EL) 2021/1038,
         23. juuni 2021,
         millega antakse Madalmaade Kuningriigile üleminekuperiood vastavalt otsusele 2008/477/EÜ seoses sagedusala 2 500 – 2 690 MHz suhtes kohaldatavate tehniliste tingimuste ajakohastamisega
         
            
               (teatavaks tehtud numbri C(2021) 4433 all)
            
         
         (Ainult hollandikeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 7. märtsi 2002. aasta otsust nr 676/2002/EÜ Euroopa Ühenduse raadiospektripoliitika reguleeriva raamistiku kohta (raadiospektrit käsitlev otsus), (1) eriti selle artikli 4 lõiget 5,
         võttes arvesse komisjoni 13. juuni 2008. aasta otsust 2008/477/EÜ, sagedusala 2 500 – 2 690 MHz ühtlustamise kohta maapealsete süsteemide jaoks, millega on võimalik ühenduses pakkuda elektroonilisi sideteenuseid, (2) eriti selle artikli 2 lõiget 2,
         võttes arvesse Madalmaade 6. jaanuaril 2021 esitatud taotlust
         ning arvestades järgmist:
         
                     (1)
                  
                  
                     Otsuses 2008/477/EÜ on sätestatud, et liikmesriigid määravad sagedusala 2 500–2 690 MHz maapealsete süsteemide jaoks, millega on võimalik pakkuda elektroonilise side teenuseid, ja teevad selle mittevälistaval viisil kättesaadavaks vastavalt kõnealuse otsuse lisas sätestatud parameetritele.
                  
               
                     (2)
                  
                  
                     Otsuse 2008/477/EÜ artikli 2 lõikes 2 on sätestatud, et liikmesriigid, kes rakendavad käesoleva otsuse jõustumise kuupäeval aegtihendusdupleksi või üksnes allalüli kasutamist väljaspool sagedusvahemikku 2 570 – 2 620 MHz, võivad taotleda kõnealuse otsuse rakendamiseks üleminekuperioodi vastavalt otsuse nr 676/2002/EÜ artikli 4 lõikele 5.
                  
               
                     (3)
                  
                  
                     Madalmaad on komisjonile teatanud, et kuigi nad on andnud load kasutada suuremat osa sagedusvahemikust 2 570 – 2 620 MHz kooskõlas komisjoni rakendusotsusega (EL) 2020/636, (3) kehtivad selle sagedusvahemiku kahe piiratud osa, nimelt 2 565 – 2 570 MHz ja 2 685 – 2 690 MHz suhtes endiselt kaks luba, millega rakendatakse sagedustihendusdupleksi asemel aegtihendusdupleksi, ning et need load anti 2010. aastal vastavalt otsusele 2008/477/EÜ, ja aeguvad 2030. aastal.
                  
               
                     (4)
                  
                  
                     6. jaanuaril 2021 komisjonile saadetud kirjas taotlesid Madalmaad otsuse 2008/477/EÜ artikli 2 lõike 2 kohast üleminekuperioodi, et säilitada kahe eespool nimetatud aegtihendusdupleksi rakendava loa kehtivus kuni nende kehtivusaja lõpuni. Need load anti asutuse Agentschap Telecom van het Ministerie van Economische Zaken en Klimaat otsustega. Ühe loa viitenumber on AT-EZK/7635162 ja toimiku number 6781570-G1 ja see kehtib 3. jaanuarist 2013 kuni 2. jaanuarini 2030 ning teise loa viitenumber on AT-EZK/7937970 ja toimiku number 6697351 ja see kehtib 11. maist 2010 kuni 11. maini 2030.
                  
               
                     (5)
                  
                  
                     Madalmaad on oma taotluse kohta esitanud piisavalt teavet ja põhjendusi. Säilitades üleminekuperioodil kaks kehtivat luba, mida kasutatakse üldkasutatavate mobiilsideteenuste osutamiseks, väldivad Madalmaade ametiasutused nende kahe loa omanike poolt mobiilsideteenuste osutamise katkestamist ja Madalmaade mobiilsideturul praeguse võrdsete konkurentsitingimuste olukorra häirimist. Lisaks sellele nõuti kahe vastava spektriosa kasutamisega seotud ulatuslikes kasutuspiirangutes, et neid lubasid ei kaasataks üldiselt kohaldatava spektri ülempiiri määratlemisse ja kindlaksmääramisse. Sellest tulenevalt tagab üleminekuperiood mobiilsideturu konkurentsiolukorra stabiilsuse ega lükka põhjendamatult edasi otsuse 2008/477/EÜ rakendamist Madalmaades.
                  
               
                     (6)
                  
                  
                     Lisaks on asjaomaste lubade alusel selle spektri kasutamisega seotud kiirgusvõimsuse piirnormid kooskõlas naaberliikmesriikidega sõlmitud rahvusvaheliste koordineerimiskokkulepetega, mis tagab, et nendes liikmesriikides ei tekitata häireid. Sellest tulenevalt ei lükka üleminekuperiood edasi otsuse 2008/477/EÜ rakendamist naaberliikmesriikides.
                  
               
                     (7)
                  
                  
                     Üleminekuperiood ei läheks ka vajalikust kaugemale ega takistaks ühise raamistiku ja ühtlustatud tehniliste tingimuste loomist sagedusala 2 500 – 2 690 MHz kasutamiseks; sagedusvahemikus 2 685 – 2 690 MHz on kehtestatud piirangud raadioastronoomiateenuste kaitsmiseks külgnevas sagedusvahemikus ning sagedusvahemiku 2 565 – 2 570 MHz kasutamine on piiratud, et kaitsta külgnevat sagedustihendusdupleksi kasutamist.
                  
               
                     (8)
                  
                  
                     Seetõttu tagaks üleminekuperiood, et ELi poliitikaeesmärgid sagedusalas 2 500 – 2 690 MHz saavutatakse iga liikmesriigi ja operaatori jaoks minimaalsete kuludega.
                  
               
                     (9)
                  
                  
                     Neil põhjustel tundub taotletud üleminekuperiood olevat põhjendatud ja proportsionaalne ning ei lükkaks põhjendamatult edasi otsuse 2008/477/EÜ rakendamist Madalmaades ega teistes liikmesriikides ega põhjustaks põhjendamatuid erinevusi liikmesriikide konkurentsi- või regulatiivses olukorras.
                  
               
                     (10)
                  
                  
                     Raadiospektrikomitee liikmetega konsulteeriti ning nad teatasid oma 9. ja 10. märtsi 2021. aasta koosolekutel, et nad ei ole selle üleminekuperioodi vastu,
                  
               ON VASTU VÕTNUD KÄESOLEVA OTSUSE:
         
            Artikkel 1
            Madalmaadele antakse otsuse 2008/477/EÜ alusel üleminekuperiood vastavalt kõnealuses otsuses sätestatud tingimustele.
         
         
            Artikkel 2
            Käesoleva otsusega lubatakse Madalmaadel rakendada kuni 11. maini 2030 sagedusvahemikus 2 565 – 2 670 MHz ja 2 685 – 2 690 MHz sagedustihendusdupleksi asemel aegtihendusdupleksi.
         
         
            Artikkel 3
            Madalmaad peavad jätkuvalt tagama, et aegtihendusdupleksi rakendamine vastavalt artiklile 2 ei lükka põhjendamatult edasi otsuse 2008/477/EÜ rakendamist, ei tekita põhjendamatuid erinevusi liikmesriikide konkurentsi- või regulatiivses olukorras ega mõjuta maapealseid süsteeme, millega on võimalik pakkuda elektroonilise side teenuseid ning mis teistes liikmesriikides on juba kasutusel või võetakse kasutusele sagedusalas 2 500 – 2 690 MHz vastavalt otsusega 2008/477/EÜ ühtlustatud tehnilistele parameetritele.
         
         
            Artikkel 4
            Käesolev otsus on adresseeritud Madalmaade Kuningriigile.
         
         
            Brüssel, 23. juuni 2021
            
               
                  Komisjoni nimel
               
               
                  komisjoni liige
               
               Thierry BRETON
            
         
         
            (1)  EÜT L 108, 24.4.2002, lk 1.
         
            (2)  ELT L 163, 24.6.2008, lk 37.
         
            (3)  Komisjoni 8. mai 2020. aasta rakendusotsus (EL) 2020/636, millega muudetakse otsust 2008/477/EÜ seoses sagedusala 2 500 – 2 690 MHz suhtes kohaldatavate tehniliste tingimuste ajakohastamisega (ELT L 149, 12.5.2020, lk 3).